text: Fagforening fik ret i sag mod Kolding Kommune 
  08 september 2010 kl. 11.44
  Falck må ikke bestemme, om borgere skal have sygedagpenge eller ej. Det slår Beskæftigelsesankenævnet fast i en ny afgørelse. Her havde 3F stævnet Kolding Kommune på vegne af et medlem, som Falck havde nægtet sygedagpenge. Det skriver Fagbladet.
  "Kommunens afgørelse om retten til sygedagpenge er ugyldig, da den må anses som truffet af anden aktør," lyder det i afgørelsen fra et enigt nævn.
  Afgørelsen glæder 3F:
  - Det skulle meget gerne føre til, at færre af vores medlemmer får frataget deres sygedagpenge. Og sætte en stopper for, at kommuner kan benytte sig af denne type kreative aftaler, siger John Bondebjerg, formand for 3F Kolding.
  
  Ulovligt partnerskab 
  I den såkaldte partnerskabsaftale får Falck Jobservice halvdelen af de penge, som kommunen skærer i sygedagpengene.
  Nyhedsbrevet 3F har tidligere afsløret, at over dobbelt så mange borgere i Kolding Kommune bliver frataget deres sygedagpenge til fordel for kontanthjælp eller slet ingen indtægt. Stigningen er sket, efter at Kolding Kommune og Falck 1. september 2009 indgik et treårigt partnerskab. Her optrådte Falck som "anden aktør".
  Kolding Kommune kan anke afgørelsen til Ankestyrelsen.
  